ZF 24

Gigantul american Amazon vrea să cumpere retailerul Carrefour, într-o încercare de a-şi creşte prezenţa în Europa. Acţiunile Carrefour au devenit brusc vedeta bursei de la Paris după anunţ, chiar dacă încă nu există o dovadă clară a unui deal, potrivit presei franceze. Valoarea de piaţă a Carrefour este de 13 miliarde de euro, mult sub valoarea Amazon, de aproape 400 de miliarde de euro. Gigantul francez de hipermarketuri ar putea fi exact ce are nevoie Amazon pentru a creşte pe piaţa europeană a mâncării, una dintre cele mai mari din lume.

Carrefour are o reţea extrem de vastă de magazine în Europa, o regiune unde 95% din mâncare se cumpără în magazinele fizice.

După anunţ, acţiunile Carrefour s-au tranzacţionat în creştere cu 4,12%, la 17,20 de euro/titlu.

Într-o notă publicată de analiştii de la Societe Generale, Carrefour ar fi printre ţintele potenţiale din Europa, alături de reţelele franceze Casino sau Briton Morrisson. Momentan însă nu există vreo dovadă concretă legată de o ofertă, iar totul rămâne la nivel de zvon, scrie cotidianul francez Les Echos.

Gigantul de e-commerce Amazon a anunţat în iunie achiziţia Whole Foods Market, cea mai mare reţea de retail de mâncare organică şi naturală din SUA, pentru 13,7 miliarde de dolari.